Avainsanat

Tiivistelmä



Avainsanat

Komissio - Tiedonsaantioikeus komission asiakirjoista - Päätös 94/90/EHTY, EY, Euratom, jolla annetaan yksityisille oikeuksia - Poikkeukset asiakirjajulkisuudesta - Tulkinta - Perusteluvelvollisuuden laajuus - Asiakirjojen antamisesta kieltäytyminen selvittämättä niitä erityisiä syitä, jotka olivat perusteena poikkeuksen soveltamiselle - Lainvastaisuus

(EY:n perustamissopimuksen 162 ja 190 artikla; komission päätös 94/90/EHTY, EY, Euratom)

Tiivistelmä

Vaikka perustamissopimuksen 162 artikla onkin valittu päätöksen oikeudelliseksi perustaksi, on yleisön oikeudesta saada tietoja komission asiakirjoista tehty päätös 94/90/EHTY, EY, Euratom toimi, jossa kansalaisille annetaan oikeus saada tutustua asiakirjoihin, jotka ovat komission hallussa; mikään ei näet estä sitä, että toimielimen sisäistä töiden järjestämistä koskevalla säädöksellä on oikeudellisia vaikutuksia suhteessa kolmansiin. Tämän päätöksen nojalla, jota on tarkoitus soveltaa yleisesti, kuka tahansa voi perusteluja esittämättä pyytää saada tutustua mihin tahansa komission asiakirjaan, jota ei ole julkaistu.

Vaikka asiakirjajulkisuudesta on kahdenlaisia poikkeuksia, niitä on kuitenkin tulkittava suppeasti siten, ettei loukata pääperiaatetta, jonka mukaan yleisöllä on oltava mahdollisuus saada mahdollisimman laajalti tietoja komission hallussa olevista asiakirjoista. Ensimmäinen poikkeusten ryhmä koskee tilanteita, joiden osalta määrätään muun muassa, että "toimielimien on kieltäydyttävä sellaisten asiakirjojen luovuttamisesta, joiden paljastuminen voi vaikeuttaa julkisen edun turvaamista (yleistä turvallisuutta, kansainvälisiä suhteita, vakaata rahan arvoa, asian käsittelyä tuomioistuimessa, tarkastusta tai tutkintaa)"; tämän ryhmän osalta komission on, ennen kuin se ratkaisee asiakirjoja koskevan tiedonsaantipyynnön, selvitettävä kunkin pyydetyn asiakirjan osalta, voiko asiakirjan antaminen sen tiedossa olevat seikat huomioon ottaen tosiasiallisesti vaikeuttaa jotakin ensimmäisessä poikkeusten ryhmässä suojattua etua. Jos näin on, komission on kieltäydyttävä antamasta kyseistä asiakirjaa.

Jotta perustamissopimuksen 190 artiklasta johtuvat vaatimukset tulevat täytetyiksi, tällaisen kieltäytymispäätöksen perusteluissa on mainittava - ainakin kunkin asiakirjaryhmän osalta - ne erityiset syyt, joiden vuoksi komissio katsoo, että pyydettyjen asiakirjojen antamiseen tulee sovellettavaksi jokin ensimmäiseen ryhmään kuuluvista poikkeuksista; tämä on tarpeen, jotta se, jolle päätös on osoitettu, voi varmistua siitä, että edellä mainittu selvitys on tosiasiallisesti suoritettu, ja arvioida kieltäytymisen perustelujen pätevyyden.

Päätöksessä ei ole edes asiakirjaryhmittäin yhtäkään selitystä, jonka avulla olisi mahdollista tarkistaa, kuuluvatko kaikki pyydetyt asiakirjat tosiasiallisesti perusteena käytetyn poikkeuksen soveltamisalaan sen vuoksi, että ne liittyvät läheisesti sellaiseen päätökseen, jonka kumoamista on vaadittu; tämän vuoksi on kumottava päätös, jolla evätään tiedonsaanti asiakirjoista, kun sitä on perusteltu ainoastaan toteamalla, että pyydetyt asiakirjat koskevat päätöstä, joka on kumoamiskanteen kohteena, ja päätelmällä, jonka mukaan julkisen edun turvaamista (asian käsittelyä tuomioistuimessa) koskeva poikkeus on tullut sovellettavaksi.